
RAPORT
asupra

propunerii legislative pentru completarea art. 68 din Legea nr. 254/2013 privind executarea pedepselor și a măsurilor privative de libertate 

dispuse de organele judiciare în cursul procesului penal
În conformitate cu prevederile art.95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru completarea art. 68 din Legea nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, trimisă cu adresa nr. Plx. 651/2015 din 12 octombrie 2015 şi înregistrată în cadrul comisiei sub nr. 4c-11/1197 din 13 octombrie 2015.

Camera Deputaţilor este Cameră decizională, în temeiul dispoziţiilor art.73 alin. (3) lit. h) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat.
Senatul, în calitate de primă Cameră sesizată, a respins propunerea legislativă, în şedinţa din data de 6 octombrie 2015.   
Comisia pentru drepturile omului, culte şi problemele minorităţilor naţionale a transmis Comisiei juridice, de disciplină și imunități avizul favorabil cu nr. 4c-5/692/20.10.2015, cu un amendament admis, adoptat cu unanimitate de voturi.

Consiliul legislativ a avizat favorabil proiectul prezentului act normativ, cu observații și propuneri, prin avizul cu nr. 354/15.04.2015. 

În temeiul art. 111 din Constituţia României, republicată, Guvernul a transmis Parlamentului Punctul de vedere prin care nu susţine adoptarea iniţiativei legislative. În motivare se precizează că Ministerul Justiţiei şi Ministerul Afacerilor Interne au în curs de elaborare proiectul de Hotărâre de Guvern pentru aprobarea Regulamentului de aplicare a Legii nr. 254/2013, reglementarea vizată fiind mai permisivă decât forma iniţiatorului.
Propunerea are ca obiect de reglementare completarea art. 68 din Legea nr. 245/2013 privind executarea pedepselor și a măsurilor privative de libertate dispuse de organele judiciare în cursul procesului penal, cu completările ulterioare, în scopul instituirii unor facilități pentru copiii minori cu vârsta de până la 14 ani, care își vizitează părinții aflați în detenție. 
În conformitate cu dispozițiile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă, avizul Consiliului Legislativ și Punctul de vedere al Guvernului, în şedinţa din data de 16.02.2016. 
La lucrări membrii comisiei au fost prezenţi conform listei de prezenţă. 
Potrivit art. 55 din Regulamentul Camerei Deputaților, republicat, la ședința comisiei a participat, în calitate de invitat, domnul Florin Aurel Moțiu, Secretar de Stat în cadrul Ministerului Justiției.   
În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună plenului Camerei Deputaţilor respingerea propunerii legislative pentru completarea art. 68 din Legea nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, considerând că soluțiile propuse prin inițiativa legislativă sunt de natura Regulamentului de aplicare a Legii nr. 254/2013, elaborat de către ministerele de resort – Ministerul Afacerilor Interne și Ministerul Justiției, și nu de natura reglementării prin lege. 
În raport cu obiectul şi conţinutul reglementării, propunerea legislativă face parte din categoria legilor organice.

        VICEPREŞEDINTE,                                                                        SECRETAR,           
        Ciprian Nicolae NICA                                                        Sorin Constantin STRAGEA
Consilier parlamentar,
Alina GRIGORESCU

